Briti kuninganna Elizabeth II ei ole veel näinud uut pereliiget, prints Harry ja Sussexi hertsoginna Meghani poeg, kuid Buckinghami palee teatel plaanib ta minna last vaatama täna õhtul.
Briti meedia teatel seadis agara ratsutajana tuntud kuninganna asjad tähtsuse järjekorda, minnes esmalt Windsori iga-aastasele hobušõule ja alles siis vaatama poissi, kes sündis 6. mail.
Elizabeth II ei hoidnud hobusündmuselt tagasi isegi halb ilm. Täna sadas Windsoris vihma, mille tõttu kuninganna oli pannud pähe rätiku, tõmmanud selga pika vihmamantli ja jalga kummikud.
Teda saatis ihukaitsja, kes hoidis vihmavarju ning nõunikud.
Meediasse jõudnud fotodelt on näha, et kuninganna nautis hobuste etteasteid.
Prints Harry ja Sussexi hertsoginna Meghani laps on Elizabeth II kaheksas lapselapselaps.